AIŠKINAMASIS RAŠTAS

Dėl fiksuotų pajamų mokesčių dydžių ir lengvatų, taikomų įsigyjant verslo liudijimus, dydžių nustatymo 2016 metams

**1. Parengto tarybos sprendimo projekto tikslai ir uždaviniai**

Sprendimo projekto parengimo tikslas - įgyvendinti Lietuvos Respublikos gyventojų pajamų mokesčio įstatymo (toliau - Įstatymas) 6 straipsnio 4 dalies nuostatas.

Rengiant sprendimo projektą atsižvelgta į Valstybinės mokesčių inspekcijos prie Lietuvos Respublikos finansų ministerijos 2015 m. rugsėjo 24 d. raštą Nr. (32.42-31-1)RM-20794 „Dėl Verslo liudijimų fiksuotų dydžių 2016 metams“, kuriame nurodyta, kad Savivaldybių tarybos, nustatydamos 2016 metams fiksuotus pajamų mokesčių dydžius veikloms, vykdomoms neribojant veiklos teritorijos, negali nustatyti mažesnių fiksuotų pajamų mokesčio dydžių nei 585 eurai. Taip pat atkreipia dėmesį, kad Lietuvos Respublikos Vyriausybės 2002 m. lapkričio 19 d. nutarimo Nr. 1797 ,,Dėl Verslo liudijimų išdavimo gyventojams taisyklių ir veiklų, kuriomis gali būti verčiamasi turint verslo liudijimą, rūšių sąrašo“ 3 punkte rekomenduojama savivaldybėms nustatyti fiksuotus pajamų mokesčių dydžius ir iki lapkričio 10 dienos pateikti TVMI .

Pagal Įstatymo 6 straipsnio 4 dalies nuostatas minimalus fiksuotas pajamų mokesčio dydis apskaičiuojamas 12 minimalių mėnesinių algų (toliau – MMA), galiojančių mokestinio laikotarpio, einančio prieš mokestinį laikotarpį, kuriam įsigyjamas verslo liudijimas, spalio 1 d., sumai pritaikius mokestinio laikotarpio, kuriam įsigyjamas verslo liudijimas sausio 1 d. galiosiantį Įstatymo 6 straipsnio 1 dalyje nustatytą pajamų mokesčio tarifą.

 Atsižvelgiant į tai, kad nuo 2015 m. liepos 1 d. taikomas 325 eurų MMA dydis, tai 2016 metų minimalus fiksuotas pajamų mokesčio dydis bus 585 Eur (12x325x15 proc.).

Atsižvelgiant į Lietuvos Respublikos gyventojų pajamų mokesčio įstatymo 6 straipsnio įstatymo nuostatas, savivaldybės:

1. Turi teisę nustatyti mažesnius nei 585 Eur fiksuotus pajamų mokesčio dydžius veiklai, vykdomai savo savivaldybės veiklos teritorijoje.

Molėtų rajono savivaldybės teritorijoje vykdomai veiklai siūloma nustatyti fiksuotus pajamų mokesčio dydžius, kurie 2016 metams, lyginant su nustatytais 2015 metams, padidėtų tik dėl minimalios mėnesinės algos padidėjimo. Atsižvelgiant į Savivaldybės finansines galimybes bei būtinybę užtikrinti lygias konkurencines sąlygas tarp gyventojų, įsigijusių verslo liudijimus, ir įmonių, užsiimančių analogiška veiklos rūšimi, sprendimo projekte siūloma bazinį pajamų mokesčio dydį taikyti diferencijuotai, vertinant atskiras ekonomines veiklas.

2. Turi teisę nustatyti mažesnius nei 585 Eur fiksuotus pajamų mokesčio dydžius veiklai, vykdomai „visoje Lietuvos Respublikoje, išskyrus Alytaus, Kauno, Klaipėdos, Palangos, Panevėžio, Šiaulių, Vilniaus miestų savivaldybių ir Neringos savivaldybės teritorijas bei Marijampolės savivaldybės Marijampolės miesto teritoriją“.

3. Neturi teisės nustatyti mažesnių nei 585 Eur fiksuotų pajamų mokesčio dydžių veiklai, vykdomai „neribojant veiklos teritorijos“.

Sprendimo projekto 2 priede numatytos mokesčio lengvatos asmenims, kurie priklauso socialiai jautrioms visuomenės grupėms, taip pat asmenims, kurie įsigyja verslo liudijimus verstis tradicinių amatų veikla ir asmenims, turintiems su darbo santykiais ar jų esmę atitinkančiais santykiais susijusių pajamų.

Iki 2015 m. spalio 1 d. verslo liudijimus įsigijo 684 (2014 m. – 672) asmenys, 391 (2014 m. – 399) gyventojai pasinaudojo teikiamomis lengvatomis. Mokėtina suma į savivaldybės biudžetą už verslo liudijimus sudarė 25646 (2014 m. – 25211) eurų, negauta 9525 (2014 m. – 7646) eurų pajamų dėl suteiktų lengvatų. Daugiausia verslo liudijimų išduota: specialieji statybos darbai – 151 (149), statybos baigimo apdailos ir valymo darbai – 80 (113), kirpyklų, kosmetikos kabinetų ir salonų, soliariumų veikla – 56 (50), apgyvendinimo paslaugų teikimas – 49 (40). 2014 m. iš viso verslo liudijimus įsigijo 756 asmenys, pasinaudojo teikiamomis lengvatomis - 443. Mokėtina suma į savivaldybės biudžetą už verslo liudijimus sudarė 28,67 tūkst. eurų, negauta 8,7 tūkst. eurų pajamų dėl suteiktų lengvatų.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 18 ir 37 punktai;

Lietuvos Respublikos gyventojų pajamų mokesčio įstatymo 6 straipsnio 4 dalis;

Lietuvos Respublikos Vyriausybės 2002 m. lapkričio 19 d. nutarimas Nr. 1797 „Dėl Verslo liudijimų išdavimo gyventojams taisyklių ir veiklų, kuriomis gali būti verčiamasi turint verslo liudijimą, rūšių sąrašo“.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Vykdomi teisės aktų reikalavimai. Priėmus sprendimą bus sudarytos sąlygos rajono gyventojams užsiimti veikla, įsigijus verslo liudijimą, ir nustatytos mokesčių lengvatos, įsigyjant verslo liudijimus.

**4. Priemonės sprendimui įgyvendinti**

Priimto sprendimo vykdymas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6.Vykdytojai, įvykdymo terminai**

 **\_\_\_\_\_\_\_\_\_**

Parengė

Aldona Rusteikienė

Turto skyriaus vedėja